KLASA: 323-01/24-01/04

URBROJ: 2140-06-24-04

Krapina, 25. rujna 2024.

Na temelju članka 31. Zakona o lovstvu („Narodne novine“ broj 99/18, 32/19 i 32/20), članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/158 i 37/21) i članka 17., stavka 1., alineja 6. Statuta Krapinsko-zagorske županije («Službeni glasnik Krapinsko-zagorske županije», br. 13/01., 5/06., 14/09., 11/13., 26/13., 13/18.,5/20.,10/21. i 15/21.-pročišćeni tekst), Županijska skupština Krapinsko-zagorske županije na 19. sjednici održanoj dana 25. rujna 2024. godine donijela je

**P R O G R A M**

**potpora za razvoj i unapređenje lovstva na**

**području Krapinsko-zagorske županije za 2024. i 2025. godinu**

1. OPĆI UVJETI

**Članak 1.**

Ovim Programom potpora za razvoj i unaprjeđenje lovstva na području Krapinsko-zagorske županije za 2024. i 2025. godinu (u daljnjem tekstu: Program) utvrđuju se opći uvjeti, ciljevi, mjere i prihvatljivi troškovi, iznos potpore, korisnici i ostale odredbe za dodjelu bespovratnih novčanih potpora za razvoj i unapređenje lovstva na području Krapinsko-zagorske županije putem javnog poziva, kao i obveze korisnika dobivenih potpora.

1. ZAKONODAVNI OKVIR

**Članak 2.**

Program se donosi na temelju članka 31. Zakona o lovstvu („Narodne novine“ broj 99/18, 32/19 i 32/20) i Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/158 i 37/21).

1. OPĆI CILJEVI PROGRAMA

**Članak 3.**

Glavni cilj Programa je unapređenje gospodarske funkcije lovstva, zaštita i očuvanje biološke i ekološke ravnoteže prirodnih staništa divljači, podizanje razine znanja u lovstvu radi intenziviranja razvoja i povećanja konkurentnosti, poboljšanje uvjeta za unapređenje lovstva i poslovanje u ruralnom prostoru, razvoj prepoznatljivosti tradicijskih vrijednosti prostora, promocija lovstva te povećanje prepoznatljivosti lovstva na području Krapinsko-zagorske županije.

Programom će se poticati svi korisnici koji mogu imati značajnu ulogu kako u gospodarskim aktivnostima tako i u aktivnostima koja unapređuju biološku raznolikost te revitalizaciju ovog prostora.

**Članak 4.**

Lovstvo, osim kao gospodarsku granu, potrebno je gledati kao vrstu športa, rekreacije, hobija, te efikasnog načina zaštite okoliša. Lovstvo i lovni turizam planskim gospodarenjem fondom divljači, uređenjem, lovišta te reguliranjem brojnog stanja predatorskih vrsta divljači, doprinose zaštiti čovjekove okoline, te uspostavljanju biološke ravnoteže.

1. FINANCIJSKA SREDSTVA

**Članak 5.**

Financijska sredstva za provedbu Programa razvoja i unapređenja lovstva u Krapinsko-zagorskoj županiji za 2024. i 2025. godinu osigurana su u Proračunu Krapinsko-zagorske županije , Glava 002 – Upravni odjel za gospodarstvo, poljoprivredu, turizam, promet i komunalnu infrastrukturu.

1. RAZDOBLJE PROVEDBA

**Članak 6.**

Program razvoja i unapređenja lovstva u Krapinsko-zagorskoj županiji donosi se za 2024. i 2025. godinu.

1. KORISNICI POTPORA

**Članak 7.**

Korisnici županijske potpore temeljem ovog Programa su:

* Lovoovlaštenici lovišta u Krapinsko-zagorskoj županiji koji imaju valjani ugovor o pravu lova i koji imaju ispunjene obaveze utvrđene predmetnim Ugovorom
* Lovački savez Krapinsko-zagorske županije

**Članak 8.**

Svaki korisnik može ostvariti potporu za maksimalno tri aktivnosti godišnje. Lovoovlaštenici mogu ostvariti potporu u maksimalnom iznosu od 1.000,00 eura.

**Članak 9.**

Korisnik je dužan opravdati sredstva dobivena ovim Programom.

1. NAČIN PROVEDBE PROGRAMA

**Članak 10.**

Ovaj Program sastoji se od četiri mjere:

* Mjera 1. Povećanje kvalitete infrastrukture u lovištima
* Mjera 2. Gospodarenje s divljači, zaštita divljači i lovišta
* Mjera 3. Promocija lovstva
* Mjera 4. Razvoj lovnog streljaštva i lovne kinologije

1. MJERE PROGRAMA

**Članak 11.**

**MJERA 1. POVEĆANJE KVALITETE INFRASTRUKTURE U LOVIŠTIMA**

CILJ MJERE:

Bogatstvo naših lovišta potrebno je predstaviti domaćim i stranim lovcima, a najbolji način za to je kroz jedan od oblika selektivnog turizma, odnosno lovni turizam. Da bi se lovni turizam na području Županije razvijao potrebno je osigurati kvalitetnu infrastrukturu i smještajne kapacitete, a lovačke kuće je potrebno opremiti ili obnoviti kako bi se zadovoljilo kriterije. Isto tako, uređenjem poučnih staza i infrastrukture ulaže se u kvalitetnu infrastrukturu u lovištu. Lovno streljaštvo je jedna od lovačkih grana koje promiču lovstvo stoga se planira i ulaganje u lovačke streljane.

Prihvatljive aktivnosti i visina potpore:

* REKONSTRUKCIJA I OPREMANJE LOVAČKIH DOMOVA

Prihvatljivi troškovi:

Nabava materijala, alata, opreme za izgradnju i adaptaciju te opremanje lovačkih domova.

Intenzitet potpore:

Potpora se dodjeljuje maksimalno do 1.000,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije uz uvjet da su vlasnici ili posjeduju važeći pravni akt o korištenju objekta.

* GRADNJA I OPREMANJE LOVAČKIH STRELJANA

Prihvatljivi troškovi:

Nabava materijala i opreme za izgradnju/adaptaciju i opremanje lovačkih streljana.

Intenzitet potpore:

Potpora se dodjeljuje maksimalno do 500,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

* USPOSTAVA I UREĐENJE POUČNIH STAZA, VIDIKOVACA I OSTALE MANJE KOMUNALNE INFRASTRUKTURE

Prihvatljivi troškovi:

Nabava materijala za uspostavu, uređenje poučnih staza, vidikovaca i ostale manje komunalne infrastrukture.

Intenzitet potpore:

Potpora se dodjeljuje maksimalno do 600,00 eura odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

* UNAPREĐENJE LOVNOTEHNIČKIH I LOVNOGOSPODARSKIH OBJEKATA

Prihvatljivi troškovi:

Nabava materijala za izgradnju/adaptaciju lovnotehničkih i lovnogospodarskih objekata s obvezom brojčanog označavanja i unošenja u Lovnogospodarsku osnovu i Središnju lovnu evidenciju nakon odrađenih radnji.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

**MJERA 2. GOSPODARENJE S DIVLJAČI, ZAŠTITA DIVLJAČI I LOVIŠTA**

CILJ MJERE:

Lovstvo je na prvom mjestu gospodarska grana koja je gotovo potpuno zapostavljena i ovom mjerom poduzimat će se aktivnosti kojima će se poticati primjena suvremenih tehnologija u lovstvu te ekonomski isplativo gospodarenje divljači. Glavni cilj mjere za smanjivanje šteta od divljači i na divljači te uređena lovišta.

Prihvatljive aktivnosti i visina potpore:

* PRIMJENA SUVREMENIH TEHNOLOGIJA U LOVSTVU

Prihvatljivi troškovi:

Nabava GPRS, fotozamki, telemetrija, monitoring i sl. za praćenje divljači te opreme za lovočuvare (dalekozori, fotoaparati, videokamere, dronovi i sl.)

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

* SPREČAVANJE ŠTETA OD DIVLJAČI

Prihvatljivi troškovi:

Nabava i uporaba mehaničkih, električnih i kemijskih zaštitnih sredstava, vidljivih i zvučnih plašila za sprečavanje šteta od divljači.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

* SPREČAVANJE ŠIRENJA BOLESTI

Prihvatljivi troškovi:

Nabava prskalica, dezinfekcijskih sredstava, dezinfekcijskih barijera, maski, rukavica, plastičnih vreća i dr.

Intenzitet potpore:

Potpora se dodjeljuje maksimalno do 300,00 eura odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

* ODRŽAVANJE LOVIŠTA

Prihvatljivi troškovi:

Nabava automatskih hranilica, strižnih kosa, malčera, freza, motornih pila i sl. za održavanje lovišta.

Intenzitet potpore:

Potpora se dodjeljuje maksimalno do 300,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije.

**MJERA 3. PROMOCIJA LOVSTVA**

CILJ MJERE:

Ovom se mjerom putem organizacije lovačkih natjecanja i svečanosti promiče i popularizira lovstvo i lovni turizam, lovni običaji i lovna etika.

Provedbom mjere povećava se prepoznatljivost županijskog lovstva izvan granica Krapinsko-zagorske županije, a sve aktivnosti koje se provode u cilju promocije lovstva ujedno su i pokretači gospodarskih aktivnosti i pokretači razvoja ruralnog prostora.

Prihvatljive aktivnosti i visina potpore:

* ORGANIZACIJA EDUKACIJA I LOVAČKIH SVEČANOSTI
* ,

PROMOCIJA LOVSTVA I LOVNOG TURIZMA

Prihvatljivi troškovi:

Troškovi organizacije stručnih edukacija, lovačkih svečanosti, obljetnica, te trošak sudjelovanja na svečanostima i izložbama u zemlji i inozemstvu (organizirani prijevoz, kotizacija, najam, uređenje izložbenog prostora, letci, katalozi, pozivnice, plakati, monografije i sl.)

Intenzitet potpore:

Potpora se dodjeljuje maksimalno do 500,00 eura, odnosno do 60 % prihvatljivih troškova.

Korisnici:

Lovoovlaštenici koji imaju valjani Ugovor o pravu lova na području Krapinsko-zagorske županije i Lovački savez Krapinsko-zagorske županije.

**MJERA 4. RAZVOJ LOVNOG STRELJAŠTVA I LOVNE KINOLOGIJE**

CILJ MJERE:

Kroz organizaciju lovačkih natjecanja u obliku kupova i kola potiče se razvoj lovnog streljaštva i lovne kinologije, odnosno razvoj lovnog gospodarenja u Krapinsko-zagorskoj županiji. Putem edukativnih i natjecateljskih aktivnosti povećat će se sposobnost lovaca s područja Županije za provedbu lovnog gospodarenja, unaprijedit će se njihove sposobnosti rukovanja vatrenim oružjem te povećati brojnost i kvaliteta lovačkih pasa. Provedba ove mjere doprinijet će sveukupnoj promociji lovstva i povećati svijest javnosti o važnosti lovnog gospodarenja u ekološkom, društvenom, ekonomskom i turističkom pogledu.

Prihvatljive aktivnosti i visina potpore:

* NATJECANJE U STRELJAŠTVU I LOVNOJ KINOGIJI

Prihvatljivi troškovi:

Troškovi organizacije županijskog ili državnog natjecanja u streljaštvu i lovnoj kinologiji (oblikovanje i tisak promotivnih materijala, streljiva, leteće mete i sl.)

Intenzitet potpore:

Potpora se dodjeljuje maksimalno do 2.500,00 eura, odnosno do 60 % prihvatljivih troškova.

Korisnik:

Lovački savez Krapinsko-zagorske županije.

* SUDJELOVANJE NA DRŽAVNIM I MEĐUNARODNIM NATJECANJIMA

Prihvatljivi troškovi:

Troškovi sudjelovanja na državnim i međunarodnim natjecanjima ( noćenje, organizirani prijevoz, uniforme, streljiva, leteće mete i sl.)

Intenzitet potpore:

Potpora se dodjeljuje maksimalno do 4.000,00 eura odnosno do 60 % prihvatljivih troškova.

Korisnik:

Lovački savez Krapinsko-zagorske županije.

1. PRIJELAZNE I ZAVRŠNE ODREDBE

**Članak 12.**

Župan Krapinsko-zagorske županije će donijeti Pravilnik o provedbi Programa razvoja i unapređenje lovstva u Krapinsko-zagorskoj županiji za 2024. i 2025. godinu, kojim će biti definirani načini, uvjeti i kriteriji dodjela potpora.

**Članak 13.**

Postupak dodjele potpore za projekte iz ovog Programa provodi Povjerenstvo za potpore razvoju i unapređenju lovstva na području Krapinsko-zagorske županije ( u daljnjem tekstu: Povjerenstvo).

**Članak 14.**

Povjerenstvo imenuje župan Krapinsko-zagorske županije, a čine ga predsjednik i četiri člana.

**Članak 15.**

Sjednice Povjerenstva saziva Predsjednik povjerenstva.

**Članak 16.**

Javni poziv za potpore za razvoj i unapređenje lovstva raspisuje župan Krapinsko-zagorske županije.

Županijske potpore dodjeljuju temeljem provedenog Javnog poziva.

**Članak 17.**

Povjerenstvo provjerava pristigle zahtjeve na Javni poziv te ih ocjenjuje i sastavlja prijedlog Liste korisnika potpore. Listu korisnika daje županu Krapinsko-zagorske županije na utvrđivanje.

Po utvrđivanju Liste korisnika, župan donosi Odluku o financiranju na temelju koje se potpisuju ugovori o financiranju, te se odobrena novčana sredstva doznačuju na žiro račun korisnika županijske potpore odnosno podnositelja zahtjeva.

**Članak 18.**

Ukoliko korisnik županijske potpore ne dostavi na vrijeme izvješće o provedbi, ne opravda dobivena sredstva ili priloži neistinitu dokumentaciju te se prilikom pregleda ili naknadno utvrdi manjkavost u realizaciji projekta, dobivena sredstva za tu godinu dužan je vratiti u Županijski proračun, te će biti isključen iz svih županijskih potpora i donacija u naredne tri godine.

**Članak 19.**

Nadležni Upravni odjel vršiti će obavljanje stručnih, tehničko-administrativnih i drugih poslova u provedbi Programa te će provoditi praćenje i kontrolu odabranih korisnika.

**Članak 20.**

Ovaj Program stupa na snagu prvoga dana od dana njegove objave u „Službenom glasniku Krapinsko-zagorske županije“.

**PREDSJEDNIK**

**ŽUPANIJSKE SKUPŠTINE**

Zlatko Šorša

DOSTAVITI:

1. Upravni odjel za gospodarstvo, poljoprivredu, turizam,

promet i komunalnu infrastrukturu

1. Službeni glasnik Krapinsko-zagorske županije, za objavu
2. Za zbirku isprava
3. Za prilog zapisniku
4. Pismohrana